**OŠ Ravne njive-Neslanovac pred odlazak u Strasbourg u Europski parliament pozdravio Gradonačelnik Splita**

21učenica i učenik OŠ Ravne njive-Neslanovac u pratnji ravnatelja Miljenka Bitange, pedagoginje Dubravke Katačić i učiteljica glazbene kulture Zlatke Bakotić, francuskog jezika Vedrane Šitić i razredne nastave Vane Nikolić u nedjelju 28.5.2023.odlaze u Strasbourg na tjedan dana u sklopu projekta “Let’s celebrate Europe” kojeg organizira pokrajina Alsace u Francuskoj.

Riječ je o dvogodišnjem, kulturološkom projektu kojem je cilj obilježiti 70. obljetnicu Europskog parlamenta u Strasbourgu. Grad Split i našu domovinu predstavljaju upravo učenici OŠ Ravne njive-Neslanovac koji će, zajedno s ostalim učenicima iz 27 europskih zemalja članica u zajedničkom nastupu u Europskom parlamentu u Strasbourgu 30.svibnja 2023. otpjevati četiri skladbe uključujući “Odu radosti “, izvadak iz 9. Simfonije Ludwiga van Beethovena na izvornom njemačkom jeziku, inače službenu himnu EU-a. U izvedbi Canona Wolfganga Amadeusa Mozarta, zajedničkom suradnjom europskih učitelja glazbe, ukomponirani su pozdravi na svim europskim jezicima pa tako i mi imamo pozdrav na hrvatskom jeziku u skladbi “Dobar dan”. Izvode se još i skladba “Amadeus”, Karla Jenkinsa, sa stihovima na imaginarnom jeziku i “Le Colibri” Ekološki oratorij skladatelja Di Giustoa.

Pred odlazak u Francusku učenike i djelatnike u toplom okruženju školske knjižnice pozdravio je Gradonačelnik Splita g.Ivica Puljak. Gradonačelnik je djecom razgovarao o projektu, o značaju učenja stanih jezika, iznijevši i osobni primjer korištenja francuskog jezika u svom profesionalnom životu u Parizu i Švicarskoj, te je s učenicima razgovarao na francuskom. Zajednički, predstavnici Grada Splita i učenici i djelatnici OŠ Ravne njive-Neslanovac snimili su kratku video čestitku na engleskom jeziku, kao kartolinu iz Splita, kojom čestitamo godišnjicu Europskom parlamentu i pozdravljamo sve europske prijatelje iz našeg dragog Splita i Hrvatske.

Pripreme za nastup u Europskom parlamentu traju već mjesecima, s našim francuskim kolegama dogovarmo i osmišljavamo program našeg boravka u Francuskoj. Profesori glazbene kulture iz svih zemalja članica sudjeluju u online pripremama pod vodstvom maestra Luciana Bibilonija, umjetničkog i glazbenog ravnatelja Orchester du Rhina. Cijelo vrijeme trajanja projekta naša hrvatska delegacija, kako nazivaju učenike i učitelje OŠ Ravne njive-Neslanoavc” u paru je s učenicima i učiteljima škole Collège Jacques Prévert u pitoresknom selu Wintzenheim, u okolici Strasbourga i Colmara, te dogodine u ovo vrijeme naši domaćini Francuzi dolaze nama u posjet.

Više o samom projektu može se pročitati u posebno namijenjenom glasilu NL Fetons l’Europe u kojom nam Alsašani žele dobrodošlicu na hrvatskom jeziku.

Više o Strasbourgu i o tome kako je protekla proslava 70. rođendana Europskog parlamenta u društvu 700 učenika iz 27 europskih zemalja članica čut ćemo od naših učenika kada se vrate.

**Napisala: Dubravka Katačić, prof.**